หุ้นเช้า14ม.ค.บวก9.02จุด
หุ้นไทยภาคเช้า14ม.ค.ดัชนีฟื้นตัวบวก9.02จุดที่ 1,421.08 จุด มูลค่าการซื้อขาย 26,980.90 ล้านบาท
14 ม.ค. 2556

หุ้นไทยภาคเช้า14ม.ค.ดัชนีฟื้นตัวบวก9.02จุดที่ 1,421.08 จุด มูลค่าการซื้อขาย 26,980.90 ล้านบาท
ดัชนีหุ้นไทยเช้าวันที่ 14 ม.ค.ปิดตลาดปรับตัวขึ้น 1,421.08จุดเพิ่มขึ้น 9.02จุดหรือเพิ่มขึ้น0.64% ด้วยมูลค่าการซื้อขาย 26,980.90 ล้านบาท ดัชนีเคลื่อนไหวในแดนบวกตลอดระหว่าง 1,414.03-1,422.58จุด ด้วยมูลค่าการซื้อขาย 26,980.90 ล้านบาท
นักวิเคราะห์บริษัทหลักทรัพย์(บล.)ธนชาตให้ความเห็นว่า ตลาดฟื้นตัวขึ้นมาทดสอบ 1,420 จุด ความเสี่ยงขาลงยังเปิดกว้าง เนื่องจากสัญญาณขายเมื่อสัปดาห์ที่แล้ว ส่งผลให้ตลาดปรับฐานลงต่ำกว่า 1,420 จุด เป็นการ สิ้นสุดแนวโน้มขึ้นระยะ 6 สัปดาห์  โดยลงไปต่ำสุดที่ 1,392 จุด หรือเกือบทดสอบแนวรับเส้นค่าเฉลี่ย 20 วัน แม้ว่าจะมีจังหวะดีดตัวฟื้นกลับขึ้นมาที่ระดับ 1,420 จุด ซึ่งจะเป็นจังหวะขายทำกำไรเช่นเดิม และตลาดยังคงความเสี่ยงลงต่อต่ำกว่า 1,400 จุด หรือเส้นค่าเฉลี่ย 20 วัน ยืนยันสัญญาณขายหุ้นออกเช่นเดิม 
ขณะที่หุ้นพลังงานแข็งแกร่งกว่าคาด หลังจากที่ปรับตัวลงเมื่อวันก่อน วันนี้แรงซื้อหุ้น บริษัทปตท.(PTT)บริษัทไทยออยล์(  TOP )และบริษัทพีทีทีโกลบอลเคมิคอล (PTTGC )หนุนดัชนีหมวดพลังงานขึ้นมาแตะยอดเดิม 21,900 จุด  โดยมีเงื่อนไขทะลุได้เป็นสัญญาณซื้อตาม ซึ่งอาจจะส่งผลให้ดัชนี ยืนเหนือระดับ 1,420 จุดได้อีกครั้ง โดยมีหุ้นบริษัทไออาร์พีซี( IRPC )น่าสนใจซื้อทางเทคนิค โดยที่ราคาหุ้นทะลุแนวต้าน และมีโอกาสทำยอดสูงสุดใหม่มีเป้าหมาย 4.60 บาท